DA Den Europæiske Unions Tidende CE 88/3

(2004/C 88 E/0003)

SKRIFTLIG FORESPØRGSEL E-0052/03

af Hanja Maij-Weggen (PPE-DE) til Kommissionen

(22. januar 2003)

Om: Menneskerettighedssituation i Vietnam

Er Kommissionen bekendt med forfølgelsen af personer på grundlag af religion i Vietnam, som det f.eks. har været tilfældet i forbindelse med omringningen af det historiske buddhisttempel Quang Minh i Long Dien A og forfølgelsen af Montagnard-protestanter i november 2002?

Er Kommissionen bekendt med, at forskellige politiske dissidenter er arresteret siden 2002, f.eks. Chi Quang for kritik og udveksling af artikler, der gav udtryk for demokratiske tanker, dr. Pham Hong Son for bl.a. oversættelse til vietnamesisk af en tekst om demokrati, Nguyen Khac Toan for deltagelse i en strejke og Nguyen Vu Binh for oprettelse af et politisk parti?

Er Kommissionen rede til at lægge pres på den vietnamesiske regering med henblik på at forbedre menneskerettighedssituationen, navnlig for så vidt angår religionsfrihed?

Svar afgivet på Kommissionens vegne af Christopher Patten

(18. februar 2003)

Sammen med medlemsstaternes diplomatiske repræsentationer i Vietnam følger Kommissionen nøje menneskerettighedssituationen i dette land, herunder sagerne vedrørende de personer, der nævnes af det ærede medlem.

Kommissionens politik over for Vietnam er at opmuntre og støtte fortsat fremgang for menneskerettigheder og demokrati og gøre opmærksom på eventuelle misbrug eller en forværring af situationen. Denne dialog føres med medlemsstaterne på de regelmæssige møder i arbejdsgruppen om menneskerettigheder, de månedlige trojka-møder med den vietnamesiske regering samt på ad-hoc missioner og i fælles erklæringer fra EU.

EU-formandskabet, Kommissionen og medlemsstaterne har gentagne gange opfordret regeringen i Vietnam til at styrke respekten for politiske, religiøse, økonomiske og sociale friheder og at skabe en juridisk ramme for udviklingen af et mere aktivt civilsamfund, hvilket ville være en stor fordel for landet. Kommissionen og medlemsstaterne har senest givet udtryk herfor i deres fælles erklæring på mødet i den rådgivende gruppe i Hanoi i december 2002.

Den vietnamesiske forfatning garanterer tros- og religionsfrihed. Den vietnamesiske regering anerkender officielt seks religioner — en buddhistisk organisation, den centrale buddhistiske kirke i Vietnam, den katolske kirke, to protestantiske kirkeorganisationer, islam, Hoa Haob buddhisme og Cao-Daism. Den eneste rapport om det Quan Minh Tu tempel, der ofte henvises til, synes ikke at være blevet bekræftet af andre kilder.

Der modtages regelmæssigt rapporter om systematisk chikane af kristne i Vietnam (særligt af Montagnard-protestanter og Hmong-kristne), og denne er forværret efter opstanden i det centrale højland i februar 2001. Adgangen til det centrale højland forbliver begrænset og et systematisk førstehåndskendskab til rapporterne er umulig. Ikke desto mindre blev der i 2002 gennemført to lokale trojka-missioner til det centrale højland med Kommissionens deltagelse, senest i november 2002.

Efter den seneste trojka-mission til det centrale højland i november 2002 har Kommissionen i nært samarbejde med medlemsstaterne fremsat forslag til at mildne nogle af de grundlæggende årsager til konflikten mellem regeringen og de fattige etniske minoriteter i det centrale højland. Regeringen i er enig i, at en undersøgelsesdelegation fra Kommissionen bør besøge området i løbet af de kommende måneder.